**Predstavljanje zbirke pjesama *Dvi male ruke* u Gradskoj knjižnici Poreč**

Topao i emotivan susret pjesnikinje Lili Jelenaca i ilustratorice Marine Dželalije Jakominić s učenicima trećih i četvrtih razreda održao se u četvrtak 13. studenog na Dječjem odjelu Gradske knjižnice. Tom prilikom predstavljena je zbirka dječjih pjesama *Dvi male ruke* čiji je nastanak potaknulo autoričino sjećanje na djetinjstvo i ljubav prema unucima. Vidljivo uzbuđena pjesnikinja, koju iz milja zovu nona Lili, prepričavala je trenutke svoga djetinjstva koju su je potaknuli na pisanje pjesama. Publika je pjesme pisane čakavskim dijalektom imala priliku čuti u izvrsnim izvedbama naših učenika Petre Došen, Lejle Mrkaljević, Vita Ćosića, Antuna Vidoša, Leje Venier, Stele Kovačić i Mije Atalić. Pripremila ih je učiteljica Marija Selar koja već niz godina uspješno njeguje jezik zavičaja u radu sa svojim učenicima. Kolika je važnost ilustratora u nastanku slikovnice učenici su saznali od ilustratorice Marine Dželalije koja im je prenijela osobna iskustva iz druženja s pjesnikinjom i prepričala put od nastanka ideje do oslikavanja pjesama prekrasnim ilustracijama koje krase zbirku. Ovom prilikom zahvaljujemo djelatnicima Gradske knjižnice Poreč na organizaciji susreta i uspješnoj suradnji kojom zajedno obilježavamo Mjesec hrvatske knjige.